Српски језик и књижевност

Наставна област: Реализам

Наставна јединица: **Растко Петровић: „Људи говоре“**

1. час

**Растко Петровић (1898 – 1948)**

**„Људи говоре“**

Када је непосредно после Првог светског рата почело да се ствара језгро **српских интелектуалаца, авангардно оријентисаних**, у њему је био Растко Петровић. Основао је 1921. књижевну дружину “ **Алфа**” чији су чланови били Милош Црњански, Тодор Манојловић, Станислав Винавер... Као сарадник учествује у раду часописа **Путеви** и **Сведочанства.**Као модерни писац јавља се романом **Бурлеска господина Перуна, бога грома** (1921) где показује своју склоност ка словенској митологији и историји. То је једна од првих наших књига у којој је примењена **документарна техника** обликовања садржине.  
У његовом књижевном стварању сусрећу се различита и међусобно супротстављена осећања и расположења, као и став према човеку, свету и животу.

За живота објавио је следећа дела: **Бурлеска господина Перуна бога грома** (1921), **Са силама** **немерљивим** (1927), **Африка** (1930), **Људи говоре** (1931). Постхумно је објављен роман **Дан шести** (1960) и Дела Растка Петровића ( 1961-1974).

Једна од његових сестара била је сликарка Надежда Петровић.   
Преживео је повлачење преко Албаније у зиму 1915/16.

Умро је у туђини, у Америци, одбачен од свих, 1949.  
  
/Истражујте о његовом животу, има много занимљивости./

Проза **Људи говоре** остала је до данас жанровски неодређена. Она има елементе и путописа, и кратког романа, и новеле, и кратке повести. Та **жанровска недефинисаност** била је новина за време у коме је настала.

Концепција дела настала је док је песник посматрао рад пчела. То је објашњење суштине ове прозе: она је узела из стварности најразноврснији материјал, губећи своја изворна својства и рађајући нешто сасвим ново и специфично.

* **Структура – три целине:**

1. **Прва посета језеру**
2. **Друга посета језеру**
3. **Рефлексије о природи и језеру**

**Први и други део** имају наративну природу и дијалошку форму. У њима се остварује тема књиге (људски говор) кроз низ фрагментарних момената. Овде је у првом плану људски говор, а не сликање карактера који учествују у дијалогу. У ова два дела су развијена **два средишња мотива књиге: судбина рибара Пипа и девојке Ивоне.**

**Трећи део** испуњавају путникове рефлексије о свету и природи и човеку у њима. Тежиште је на општем, а не на појединачном.

На почетку дела видимо да нема класичне експозиције (увода). Експозициону функцију преузима кратка пишчева белешка о подстицајима и намерама. Овим поступком наглашено је пишчево интересовање и тема књиге: **људски говор.**

У складу са насловом, дијалог заузима највећи простор: он је једноставан, прост, разумљив.

Простор и време само су наговештени: село, острво, језерце, данас, јуче, сутра. Не знамо где се тачно налази село у које је дошао.   
/Можете ли, на основу прочитаног дела, да кажете у којој земљи се налази село?/

Тиме је писац хтео да свом делу да универзални смисао и значење.